CELEX: 32010D0115
Language: hu
Date: 2010-02-23 00:00:00
Title: 2010/115/EU: A Bizottság határozata ( 2010. február 23.) az elhasználódott járművekről szóló 2000/53/EK európai parlamenti és tanácsi irányelv II. mellékletének módosításáról (az értesítés a C(2010) 972. számú dokumentummal történt) (EGT-vonatkozású szöveg)

25.2.2010   
            
            
               HU
            
            
               Az Európai Unió Hivatalos Lapja
            
            
               L 48/12
            
         A BIZOTTSÁG HATÁROZATA
   (2010. február 23.)
   az elhasználódott járművekről szóló 2000/53/EK európai parlamenti és tanácsi irányelv II. mellékletének módosításáról
   (az értesítés a C(2010) 972. számú dokumentummal történt)
   (EGT-vonatkozású szöveg)
   (2010/115/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az elhasználódott járművekről szóló, 2000. szeptember 18-i 2000/53/EK európai parlamenti és tanácsi irányelvre (1) és különösen annak 4. cikke (2) bekezdésének b) pontjára,
   mivel:
   
               (1)
            
            
               A 2000/53/EK irányelv a II. mellékletében felsorolt esetek kivételével és feltételek mellett tilalmat rendel el az ólom, a higany, a kadmium és a hat vegyértékű króm felhasználására a 2003. július 1. után forgalomba hozott járművek anyagaiban és alkatrészeiben. A 2000/53/EK irányelv 4. cikke (2) bekezdésének b) pontja értelmében a Bizottság rendszeres időközönként a műszaki és tudományos fejlődéshez igazítja az irányelv II. mellékletét.
            
         
               (2)
            
            
               A 2000/53/EK irányelv II. melléklete felsorolja az irányelv 4. cikke (2) bekezdésének a) pontjában foglalt tilalom alól mentesített, járművekben használt anyagokat és alkatrészeket. Egy adott mentesség hatályának lejárata előtt forgalomba hozott járműnek a 2000/53/EK irányelv II. mellékletében felsorolt anyagai és alkatrészei tartalmazhatnak ólmot, higanyt, kadmiumot és hat vegyértékű krómot. Az elhasználódott járművekről szóló 2000/53/EK európai parlamenti és tanácsi irányelv II. mellékletének módosításáról szóló, 2008. augusztus 1-jei 2008/689/EK bizottsági határozat (2) előírja, hogy a mentességet 2009-ben felül kell vizsgálni egyrészt a határozat mellékletének 8. a) pontjában említett, elektronikai áramköri panelek és egyéb elektromos alkalmazások (de nem üveg) forraszanyagai, másrészt a 8. b) pontjában említett, elektromos alkalmazások, illetőleg üveg forraszanyagai esetében.
            
         
               (3)
            
            
               A műszaki és tudományos értékelés rámutatott arra, hogy a szóban forgó két mentességi kérdést tíz konkrét alkalmazás vonatkozásában szükséges megítélni. Öt ólmot tartalmazó anyag és alkatrész esetében fenn kell tartani a 2000/53/EK irányelv 4. cikke (2) bekezdésének a) pontja szerinti tilalom alóli ideiglenes mentességet, mivel ezen összetevőnek ezekben az anyagokban vagy alkatrészekben való használata műszaki vagy tudományos szempontból továbbra is elkerülhetetlen. A mentesség lejárati határidejét ezért helyénvaló meghoszszabbítani mindaddig, amíg a tilalom alá eső anyag alkalmazása elkerülhetővé nem válik.
            
         
               (4)
            
            
               Öt további ólomtartalmú anyag és alkatrész esetében lejárati határidő megállapítása nélkül kell fenntartani a 2000/53/EK irányelv 4. cikke (2) bekezdésének a) pontja szerinti tilalom alóli mentességet, mivel ezen összetevőnek ezekben az anyagokban vagy alkatrészekben való használata műszaki vagy tudományos szempontból elkerülhetetlen, és nem valószínű, hogy azok alkalmazására belátható időn belül érdemi helyettesítő megoldás születik. A műszaki vagy tudományos haladás fényében 2014-ben felül kell vizsgálni ezeket a mentességeket, felmérve, hogy a szóban forgó összetevő felhasználásának mellőzésére adott esetben mikor nyílna lehetőség. Az elektromos üvegfelület-kezeléshez használt forraszanyagokban lévő ólomra megállapított mentességet – a rétegelt biztonsági üvegekben használt forraszanyagokban lévő ólomra megállapított mentesség kivételével – 2012. január 1-jéig felül kell vizsgálni, mivel az ólom helyettesítésére ezekben az alkalmazásokban léteznek már megoldások, ám azok technikai jellemzőit még vizsgálni és igazolni kell.
            
         
               (5)
            
            
               Erőátviteli alkalmazásokban az elasztomerek kötőanyagaiban legfeljebb 0,5 tömegszázalékban használt ólom- vagy ólomvegyület-tartalom esetében a mentesség hatálya nem hosszabbítható meg, mert már lehetővé vált az ólom helyettesítése ezekben az alkalmazásokban.
            
         
               (6)
            
            
               A 2000/53/EK irányelv II. melléklete úgy rendelkezik, hogy a 2003. július 1. előtt forgalomba hozott járművekben való felhasználásra szánt, 2003. július 1. után forgalomba hozott pótalkatrészek mentesülnek a 2000/53/EK irányelv 4. cikke (2) bekezdésének a) pontjában foglalt tilalom alól. Ez a mentesség lehetővé teszi a 4. cikk (2) bekezdésének a) pontjában foglalt tilalom hatálybalépése előtt forgalomba hozott járművek olyan alkatrészekkel történő javítását, amelyek megfelelnek az eredeti alkatrészekre vonatkozó minőségi és biztonsági követelményeknek.
            
         
               (7)
            
            
               A 2003. július 1. után, de a 2000/53/EK irányelv II. mellékletében foglalt, adott mentesség hatályának lejárata előtt forgalomba hozott járművek pótalkatrészeire nem vonatkozik a mentesség. Így ezen járművek pótalkatrészeinek nehézfémmentesnek kell lenniük, még akkor is, ha eredetileg nehézfémet tartalmazó alkatrész helyére kerülnek.
            
         
               (8)
            
            
               Bizonyos esetekben műszaki okok miatt nem lehet az eredetitől eltérő pótalkatrészekkel megjavítani egy járművet, mert ahhoz a teljes szerelési egység méretbeli vagy működési jellemzőit meg kellene változtatni. Ezeket a pótalkatrészeket nem lehet beszerelni az eredetileg nehézfémet tartalmazó alkatrészekkel gyártott szerelési egységekbe, így ezek a járművek nem javíthatók, ami pedig idő előtti ártalmatlanításukat teheti szükségessé. A fogyasztói biztonság és a szóban forgó jármű hasznos élettartamának meghosszabbításából adódó környezeti előnyök érdekében helyénvaló ezekben az esetekben az eredeti alkatrészekkel működőképessé tenni a járművet.
            
         
               (9)
            
            
               A 2000/53/EK irányelvet ezért ennek megfelelően módosítani kell.
            
         
               (10)
            
            
               E határozat rendelkezései összhangban vannak a hulladékokról szóló, 2006. április 5-i 2006/12/EK európai parlamenti és tanácsi irányelv (3) 18. cikke (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2000/53/EK irányelv II. melléklete helyébe e határozat mellékletének szövege lép.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2010. február 23-án.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 269., 2000.10.21., 34. o.
   
      (2)  HL L 225., 2008.8.23., 10. o.
   
      (3)  HL L 114., 2006.4.27., 9. o.
   
      MELLÉKLET
      
         
            „II. MELLÉKLET
            
               A 4. cikk (2) bekezdése a) pontjának hatálya alól mentesített anyagok és alkatrészek
            
            
                        Anyagok és alkatrészek
                     
                     
                        A mentesség alkalmazási területe és hatályának lejárata
                     
                     
                        A 4. cikk (2) bekezdése b) pontjának iv. alpontja értelmében címke vagy más azonosító jelzés használata követelmény
                     
                  
                        
                           Ólom, mint ötvözőelem
                        
                     
                  
                        
                                    1.
                                 
                                 
                                    Acél megmunkálási célokra és horganyzott acél, legfeljebb 0,35 tömegszázalék ólomtartalommal
                                 
                              
                     
                         
                     
                     
                         
                     
                  
                        
                                    2. a)
                                 
                                 
                                    Alumínium megmunkálási célokra, legfeljebb 2 tömegszázalék ólomtartalommal
                                 
                              
                     
                        A 2005. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    2. b)
                                 
                                 
                                    Alumínium legfeljebb 1,5 tömegszázalék ólomtartalommal
                                 
                              
                     
                        A 2008. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    2. c)
                                 
                                 
                                    Alumínium legfeljebb 0,4 tömegszázalék ólomtartalommal
                                 
                              
                     
                         
                     
                     
                         
                     
                  
                        
                                    3.
                                 
                                 
                                    Rézötvözet legfeljebb 4 tömegszázalék ólomtartalommal
                                 
                              
                     
                         
                     
                     
                         
                     
                  
                        
                                    4. a)
                                 
                                 
                                    Csapágycsészék és -perselyek
                                 
                              
                     
                        A 2008. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    4. b)
                                 
                                 
                                    A motorokban, sebességváltókban és a légkondicionáló kompresszorokban található csapágycsészék és -perselyek
                                 
                              
                     
                        2011. július 1., majd azt követően a 2011. július 1. előtt forgalomba hozott járművek pótalkatrészeiként
                     
                     
                         
                     
                  
                        
                           Ólom és ólomvegyületek alkatrészekben
                        
                     
                  
                        
                                    5.
                                 
                                 
                                    Akkumulátorok
                                 
                              
                     
                         
                     
                     
                        X
                     
                  
                        
                                    6.
                                 
                                 
                                    Lengéscsillapítók
                                 
                              
                     
                         
                     
                     
                        X
                     
                  
                        
                                    7. a)
                                 
                                 
                                    Elasztomerek vulkanizálási ható- és stabilizáló anyagai a fék-, üzemanyag- és légszállító csövekben, elasztomer/fém alkatrészek az alváz elemeiben vagy a motortartó elemekben
                                 
                              
                     
                        A 2005. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    7. b)
                                 
                                 
                                    Elasztomerek vulkanizálási ható- és stabilizáló anyagai a fék-, üzemanyag- és légszállító csövekben, elasztomer/fém alkatrészek az alváz elemeiben vagy a motortartó elemekben, legfeljebb 0,5 tömegszázalék ólomtartalommal
                                 
                              
                     
                        A 2006. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    7. c)
                                 
                                 
                                    Elasztomerek kötőanyagai az erőátviteli alkalmazásokban, legfeljebb 0,5 tömegszázalék ólomtartalommal
                                 
                              
                     
                        A 2009. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    8. a)
                                 
                                 
                                    Elektromos és elektronikus alkatrészek áramköri kártyára való rögzítésére szolgáló ólomtartalmú forraszanyagok, illetve az alumínium elektrolitkondenzátor kivételével a csatlakozótűkön vagy áramköri kártyán lévő egyéb alkatrészek érintkezőinek ólomtartalmú bevonata
                                 
                              
                     
                        A 2016. január 1. előtt típusjóváhagyást nyert járművek és az e járművekbe szánt pótalkatrészek
                     
                     
                        X (1)
                        
                     
                  
                        
                                    8. b)
                                 
                                 
                                    Ólomtartalmú forraszanyag nem elektromos áramköri panelekre vagy üvegfelületre való forrasztáshoz
                                 
                              
                     
                        A 2011. január 1. előtt típusjóváhagyást nyert járművek és az e járművekbe szánt pótalkatrészek
                     
                     
                        X (1)
                        
                     
                  
                        
                                    8. c)
                                 
                                 
                                    Ólomtartalmú bevonat alumínium elektrolitkondenzátorok érintkezőin
                                 
                              
                     
                        A 2013. január 1. előtt típusjóváhagyást nyert járművek és az e járművekbe szánt pótalkatrészek
                     
                     
                        X (1)
                        
                     
                  
                        
                                    8. d)
                                 
                                 
                                    Ólomtartalmú forraszanyag üvegre való forrasztáshoz légtömegmérő érzékelőiben
                                 
                              
                     
                        A 2015. január 1. előtt típusjóváhagyást nyert járművek és az e járművekbe szánt pótalkatrészek
                     
                     
                        X (1)
                        
                     
                  
                        
                                    8. e)
                                 
                                 
                                    Magas olvadáspontú, ólomtartalmú forraszanyagok (azaz olyan ólomötvözetek, amelyek legalább 85 tömegszázalékban tartalmaznak ólmot)
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. f)
                                 
                                 
                                    Ólomtartalmú rugalmas tűs csatlakozórendszerek
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. g)
                                 
                                 
                                    Flip Chip integrált áramkörökben a félvezető süllyesztéke és hordozója között működőképes elektronikus kapcsolatot lehetővé tevő ólomtartalmú forraszanyag
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. h)
                                 
                                 
                                    Ólomtartalmú forraszanyag hőterítők hőnyelőkbe való rögzítéséhez olyan erőátviteli félvezető-szerelvényekben, amelyek lapkamérete a projekciós területnek legalább 1 cm2-e, illetve névleges áramsűrűsége a szilíciumlapka-területet tekintve legalább 1 A/mm2
                                    
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. i)
                                 
                                 
                                    Ólomtartalmú forraszanyag elektromos üvegfelület-kezeléshez a rétegelt üvegfelületre való forrasztás kivételével
                                 
                              
                     
                        A 2013. január 1. előtt típusjóváhagyást nyert járművek és az e járművekbe szánt pótalkatrészek (3)
                        
                     
                     
                        X (1)
                        
                     
                  
                        
                                    8. j)
                                 
                                 
                                    Ólomtartalmú forraszanyag rétegelt üvegfelületre való forrasztáshoz
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    9.
                                 
                                 
                                    Szelepülékek
                                 
                              
                     
                        A 2003. július 1. előtt kifejlesztett motortípusok pótalkatrészeiként
                     
                     
                         
                     
                  
                        
                                    10.
                                 
                                 
                                    Elektromos alkatrészek, amelyek üveg vagy kerámia beágyazó-anyagkeverékekben ólmot tartalmaznak, az izzók üvege és a gyújtógyertyák zománcbevonata kivételével
                                 
                              
                     
                         
                     
                     
                        X (4) (a motorok piezo alkatrészeinek kivételével)
                     
                  
                        
                                    11.
                                 
                                 
                                    Robbanópatronok
                                 
                              
                     
                        A 2006. július 1. előtt típusjóváhagyást nyert járművek és az e járművekbe szánt pótalkatrészek
                     
                     
                         
                     
                  
                        
                           Hat vegyértékű króm
                        
                     
                  
                        
                                    12. a)
                                 
                                 
                                    Korrózióvédő bevonatok
                                 
                              
                     
                        A 2007. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    12. b)
                                 
                                 
                                    A karosszériaelemek esetében felhasznált csavarokkal és anyacsavarokkal kapcsolatos korrózióvédő bevonatok
                                 
                              
                     
                        A 2008. július 1. előtt forgalomba hozott járművek pótalkatrészeiként
                     
                     
                         
                     
                  
                        
                                    13.
                                 
                                 
                                    Lakóautók abszorpciós hűtőgépei
                                 
                              
                     
                         
                     
                     
                         
                     
                  
                        
                           Higany
                        
                     
                  
                        
                                    14. a)
                                 
                                 
                                    A fényszórókban használt kisülőlámpák
                                 
                              
                     
                        A 2012. július 1. előtt típusjóváhagyást nyert járművek és az e járművekbe szánt pótalkatrészek
                     
                     
                         
                     
                  
                        
                                    14. b)
                                 
                                 
                                    Műszerfal kijelzőiben használt fénycsövek
                                 
                              
                     
                        A 2012. július 1. előtt típusjóváhagyást nyert járművek és az e járművekbe szánt pótalkatrészek
                     
                     
                         
                     
                  
                        
                           Kadmium
                        
                     
                  
                        
                                    15.
                                 
                                 
                                    Elektromos meghajtású járművek akkumulátorai
                                 
                              
                     
                        A 2008. december 31. előtt forgalomba hozott járművek pótalkatrészeiként
                     
                     
                         
                     
                  
               Megjegyzések:
            
            Az ólom, a hat vegyértékű króm és a higany esetében a homogén anyagban legfeljebb 0,1 tömegszázalékos maximális koncentráció, a kadmium esetében pedig a homogén anyagban legfeljebb 0,01 tömegszázalékos maximális koncentráció megengedett.
            A mentesség lejártának napján már forgalomba hozott járművek alkatrészeinek újrafelhasználása korlátozás nélkül lehetséges, mivel ez nem tartozik a 4. cikk (2) bekezdése a) pontjának hatálya alá.
            A 2003. július 1. előtt forgalomba hozott járművekben való felhasználásra szánt, 2003. július 1. után forgalomba hozott pótalkatrészek mentesülnek a 4. cikk (2) bekezdésének a) pontjában foglalt rendelkezések alól (5).
         
      
      
         (1)  Szétszerelés, ha a 10. bejegyzést is figyelembe véve a 60 g/jármű átlagos határértéket meghaladták. E kikötés alkalmazása esetén a nem a gyártó által a gyártósoron beszerelt elektronikus berendezéseket nem kell figyelembe venni.
      
         (2)  Ez a mentesség 2014-ben felülvizsgálat tárgya lesz.
      
         (3)  Ez a mentesség 2012. január 1-jéig felülvizsgálandó.
      
         (4)  Szétszerelés, ha a 8. a)–j) bejegyzést is figyelembe véve a 60 g/jármű átlagos határértéket meghaladták. E kikötés alkalmazása esetén a nem a gyártó által a gyártósoron beszerelt elektronikus berendezéseket nem kell figyelembe venni.
      
         (5)  Ez a kikötés nem vonatkozik a kerékkiegyensúlyozó súlyokra, az elektromotorok szénkeféire és a fékbetétekre.”